《短歌行》
宋代·郭世模

天东衔烛龙，光景照四溟。羲和揽龙辔，鞭策日夜征。

露华以春晖，霜叶当秋零。危柱无弱弦，急辕无留旌。

华发不再绿，彫颜宁重荣。良辰足行乐，羁旅难为情。

乌程有美饷，为人驻颓龄。玉指陈兰藉，歌钟閒鸾笙。

短章可娱日，意气聊相倾。

作者简介：郭世模，字从范。与张孝祥交游，宋朝高宗绍兴二十九年（一一五九），曾与张孝祥同时被劾（ 《建炎以来系年要录》 卷一八三）。三十一年卒（《全宋词》 ）。